Symbol rozcestia O iných významoch výrazu *rozsudok* pozri *rozsudok (rozlišovacia stránka)*.
**Rozsudok** je druh procesného úkonu (rozhodnutia) súdu. Úprava rozsudku ako právneho inštitútu sa aj v rámci jednotlivých právnych poriadkov líši v závislosti od typu konania (civilný proces, trestný proces).

Platné slovenské právo
----------------------

Pre rozsudok je vo všetkých druhoch konaní v porovnaní s ostatnými druhmi rozhodnutia charakteristický vyšší stupeň formálnosti a slávnostnosti. V podmienkach Slovenska sa preto vždy vyhlasuje verejne a *„v mene Slovenskej republiky"*. Proti neprávoplatným rozsudkom súdu prvého stupňa je spravidla prípustný riadny opravný prostriedok (odvolanie).

### Civilné procesné právo

V slovenskom civilnom procesnom práve je rozsudok druh rozhodnutia súdu vo veci samej. Okrem rozsudku súd v civilnom sporovom konaní rozhoduje uznesením, platobným rozkazom alebo európskym platobným rozkazom. Rozsudkom sa rozhoduje v zásade o celej prejednávanej veci (konečný rozsudok). Výnimkami z tejto zásady sú civilnom konaní čiastočný rozsudok a medzitýmny rozsudok (aj medzirozsudok). Osobitnými druhmi rozsudkov v civilnom sporovom konaní sú skrátené rozsudky: rozsudok pre zmeškanie, rozsudok pre uznanie nároku a rozsudok pre vzdanie sa nároku. Tieto sa spolu s platobnými rozkazmi neuplatňujú v civilnom mimosporovom konaní. Civilný mimosporový poriadok potom upravuje aj niektoré ďalšie odchýlky od všeobecnej úpravy v Civilnom sporovom poriadku (napríklad záväznosť rozsudkov o osobnom stave proti všetkým (*erga omnes*) či prelomenie zásady *ne ultra petitum partium*. 

Rozsudok okrem záhlavia obsahuje výrok, odôvodnenie, poučenie o odvolaní a o možnosti exekúcie a záverečnú časť. Zákon stanovuje, kedy písomné vyhotovenie rozsudku nemusí obsahovať odôvodnenie. Rozsudky možno z hľadiska účinkov členiť na deklaratórne a konštitutívne. Z hľadiska predmetu konania, na ktoré nadväzujú sa rozlišujú rozsudky na plnenie, rozsudky o usporiadaní práv a povinností, určovacie rozsudky, rozsudky o určení právnej skutočnosti a iné rozsudky. Rozsudok súd doručuje stranám (resp. účastníkom konania) do vlastných rúk.

### Trestné procesné právo

V slovenskom trestnom procesnom práve druh predstavuje rozsudok druh rozhodnutia súdu popri trestnom rozkaze, príkaze a uznesení. Len rozsudkom môže súd rozhodnúť o vine a treste, avšak *„trestný rozkaz má povahu odsudzujúceho rozsudku"*.

Po úvodných slovách *„V mene Slovenskej republiky"* musí rozsudok obsahovať záhlavie so zákonne vymedzeným obsahom (§ 163 ods. 1 TP), výrok rozsudku s uvedením zákonných ustanovení, ktoré sa použili, ak Trestný poriadok neustanovuje niečo iné (napríklad zjednodušený písomný rozsudok po vzdaní sa práva na odvolanie prokurátorom i obvineným), tak aj odôvodnenie a nakoniec poučenie o opravnom prostriedku. Trestný poriadok presne vymedzuje náležitosti jednotlivých častí rozsudku, pričom účelom týchto ustanovení je primárne, aby nebol trestný čin a páchateľ zameniteľný a rozsudok nevykonateľný. Každý rozsudok treba vyhotoviť písomne. Vyhotovenie rozsudku musí byť v zhode s obsahom rozsudku tak, ako bol vyhlásený. Rozsudok sa doručuje obžalovanému, prokurátorovi, poškodenému, ktorý uplatnil nárok na náhradu škody a zúčastnenej osobe. Ak má obžalovaný obhajcu alebo zákonného zástupcu, doručuje sa aj jemu. Ďalším subjektom sa rozsudok doručuje, ak tak stanovuje Trestný poriadok.

Referencie
----------

1. ↑  čl. 142 ods. 4 Ústavy SR; § 219 ods. 1 CSP; § 163 ods. 1 TP.
2. ↑  Napr. § 355 ods. 1 zák. č. 160/2015 Z.z. Civilný sporový poriadok v znení platnom a účinnom k 15. 4. 2024 (ďalej len „CSP") či § 306 ods. 1 zák. č. 301/2005 Z. z. Trestný poriadok v znení platnom a účinnom k 15. 4. 2024 (ďalej len „TP")
3. ↑  § 212 ods. 1 CSP a § 39 ods. 1 zák. č. 161/2015 Z.z. Civilný mimosporový poriadok v znení platnom a účinnom k 15. 4. 2024 (ďalej len „CMP").
4. ↑  § 234 a nasl. CSP.
5. ↑  § 265 a nasl. CSP.
6. ↑  § 269 a nasl. CSP.
7. ↑  § 212 ods. 2 CSP.
8. ↑  § 213 CSP.
9. ↑  § 214 CSP.
10. ↑  § 273 a nasl. CSP.
11. ↑  § 282 a nasl. CSP.
12. ↑  § 286 a nasl. CSP.
13. ↑  § 46 CMP.
14. ↑  § 43 CMP.
15. ↑  § 40 CMP.
16. ↑  § 219 ods. 1, § 220 CSP.
17. ↑  §221 CSP.
18. ↑  Cf. § 137 CSP.
19. ↑  § 223 CSP.
20. ↑  § 162 ods. 1 zák. č. 301/2005 Z. z. Trestný poriadok v znení platnom a účinnom k 15. 4. 2024 (ďalej len „TP").
21. ↑  čl. 50 ods. 2 Ústavy SR.
22. ↑  § 353 ods. 8 TP.
23. ↑  § 172 ods. 2 TP.
24. ↑  § 163 ods. 1 TP.
25. ↑  Cf. § 163 a nasl. TP.
26. ↑  § 172 ods. 1 TP.
27. ↑  § 173 ods. 1 a 2 TP.
28. ↑  Cf. § 173 TP.

Ďalšia literatúra
-----------------

* § 212 – 233 & 273 – 289. In: ŠTEVČEK, Marek, a kol. *Civilný sporový poriadok*. 2. vyd. Praha : C. H. Beck, 2022. ISBN 978-80-7400-909-9. S. 853 – 944 & 1117 – 1138.
* § 163 – 175. In: ČENTÉŠ, Jozef, a kol. *Trestný poriadok I*. 1. vyd. Bratislava : C. H. Beck, 2021. ISBN 978-80-89603-88-6. S. 1048 – 1074.